Pakuotės lapelis: informacija pacientui

Dapagliflozin/Metformin Polpharma 5 mg/850 mg plėvele dengtos tabletės
Dapagliflozin/Metformin Polpharma 5 mg/1000 mg plėvele dengtos tabletės
dapagliflozinas ir metformino hidrochloridas


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją, vaistininką arba slaugytoją.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?

1.	Kas yra Dapagliflozin/Metformin Polpharma ir kam jis vartojamas
2.	Kas žinotina prieš vartojant Dapagliflozin/Metformin Polpharma
3.	Kaip vartoti Dapagliflozin/Metformin Polpharma
4.	Galimas šalutinis poveikis
5.	Kaip laikyti Dapagliflozin/Metformin Polpharma
6.	Pakuotės turinys ir kita informacija


1.	Kas yra Dapagliflozin/Metformin Polpharma ir kam jis vartojamas

Šio vaisto sudėtyje yra dvi skirtingos veikliosios medžiagos – dapagliflozinas ir metforminas. Jos abi priklauso geriamųjų vaistų nuo cukrinio diabeto grupei. Šie vaistai vartojami per burną diabetui gydyti.

Dapagliflozin/Metformin Polpharma vartojamas tam tikrai suaugusių (18 metų ir vyresnių) pacientų diabeto rūšiai, kuri vadinama 2 tipo diabetu ir paprastai pasireiškia vyresniame amžiuje, gydyti. Jeigu sergate 2 tipo diabetu, kasa negamina pakankamai insulino arba Jūsų organizmas nesugeba jo tinkamai panaudoti, todėl padidėja cukraus (gliukozės) kiekis kraujyje. 
Veikiant dapagliflozinui, cukraus perteklius pašalinamas iš organizmo su šlapimu, todėl jo kiekis kraujyje sumažėja. Dapagliflozinas taip pat gali Jus apsaugoti nuo širdies ligų. Svarbiausias metformino poveikis yra gliukozės gamybos kepenyse slopinimas. 

Gydant diabetą: 
Šis vaistas vartojamas derinyje su dieta ir fiziniu krūviu. 
Šiuo vaistu gydomas diabetas, jeigu cukraus kiekio kraujyje nepavyksta sureguliuoti kitais vaistais nuo diabeto. 
Jūsų gydytojas gali nurodyti vartoti šio vaisto vieno arba kartu su kitais vaistais nuo diabeto. Tai gali būti kitas geriamasis ir (arba) injekcinis vaistas, pvz., insulinas arba GLP-1 receptorių agonistas (jis padeda Jūsų organizmui padidinti insulino gamybą, kai padidėjęs cukraus kiekis kraujyje). 
Jeigu jau vartojate atskirų dapagliflozino ir metformino tablečių, Jūsų gydytojas gali patarti vartoti šio vaisto vietoje jų. Pradėję vartoti Dapagliflozin/Metformin Polpharma, daugiau atskirai vartotų dapagliflozino ir metformino tablečių nebegerkite, kad neperdozuotumėte. 

Vartojant šį vaistą, svarbu toliau laikytis gydytojo, vaistininko arba slaugytojos nurodymų dėl dietos ir fizinio krūvio.


2.	Kas žinotina prieš vartojant Dapagliflozin/Metformin Polpharma

Dapagliflozin/Metformin Polpharma vartoti draudžiama:
· jeigu yra alergija dapagliflozinui, metforminui arba bet kuriai pagalbinei šio vaisto medžiagai (jos  išvardytos 6 skyriuje);
· jeigu Jus kada nors buvo ištikusi diabetinė koma;
· jeigu sergate nekontroliuojamu diabetu ir yra, pvz., sunki hiperglikemija (didelis gliukozės kiekis kraujyje), pasireiškia pykinimas, vėmimas, viduriavimas, greitas svorio kritimas, pieno rūgšties acidozė (žr. „Pieno rūgšties acidozės rizika“ toliau) arba ketoacidozė. Ketoacidozė yra būklė, kai kraujyje kaupiasi medžiagos, vadinamos „ketoniniais kūnais“, ji gali sukelti diabetinę prekomą. Simptomai gali būti pilvo skausmas, greitas ir gilus kvėpavimas, mieguistumas arba neįprastas vaisių  kvapas iš burnos;
· jeigu yra labai susilpnėjusi inkstų funkcija (veikla);
· jeigu sergate sunkia infekcine liga;
· jeigu Jūsų organizmas yra netekęs daug vandens (ši būklė vadinama dehidratacija), pvz., dėl ilgalaikio ar stipraus viduriavimo arba besikartojančio vėmimo;
· jeigu neseniai Jus ištiko širdies priepuolis arba sergate širdies nepakankamumu arba labai sutrikusi  kraujotaka ar pasunkėjęs kvėpavimas;
· jeigu nesveikos Jūsų kepenys;
· jeigu vartojate daug alkoholinių gėrimų (kasdien ar kartkartėmis) (žr. skyrių „Dapagliflozin/Metformin Polpharma ir alkoholis“).
Nevartokite šio vaisto, jeigu Jums tinka kuris nors iš minėtų atvejų.

Įspėjimai ir atsargumo priemonės 
Pieno rūgšties acidozės rizika
Dapagliflozin/Metformin Polpharma gali sukelti labai retą, bet labai sunkų šalutinį poveikį, vadinamą pieno rūgšties acidoze, ypač jei Jūsų  inkstų veikla sutrikusi. Pieno rūgšties acidozės pasireiškimo rizika padidėja ir esant nekontroliuojamam diabetui, sunkioms infekcijoms, ilgalaikiam badavimui arba piktnaudžiavimui alkoholiu, dehidratacijai (žr. kitą informaciją toliau), kepenų funkcijos sutrikimams ir bet kurioms sveikatos būklėms, kai sumažėja organizmo aprūpinimas deguonimi (pvz., ūminei sunkiai širdies ligai).
Jeigu Jums tinka bent vienas iš pirmiau nurodytų punktų, kreipkitės į gydytoją dėl tolesnių nurodymų.

Trumpam nustokite vartoti Dapagliflozin/Metformin Polpharma, jeigu Jums yra būklė, kuri gali būti susijusi su dehidratacija  (reikšmingu organizmo skysčių netekimu), pvz., sunkus vėmimas, viduriavimas, karščiavimas, karščio    poveikis arba mažesnis nei įprastai skysčių suvartojimas. Kreipkitės į gydytoją dėl tolesnių nurodymų.

Nustokite vartoti Dapagliflozin/Metformin Polpharma ir nedelsdami kreipkitės į gydytoją arba artimiausią ligoninę, jeigu Jums pasireiškė pieno rūgšties acidozės simptomų, nes ši būklė gali sukelti komą.
Pieno rūgšties acidozės simptomai gali būti:
· Vėmimas, pilvo skausmas, raumenų mėšlungis, bendras prastos savijautos pojūtis su dideliu nuovargiu, pasunkėjęs kvėpavimas, sumažėjusi kūno temperatūra ir retas širdies plakimas.
Pieno rūgšties acidozės yra rimtas sutrikimas, kuris turi būti gydomas ligoninėje.

Nedelsdami kreipkitės į gydytoją dėl tolesnių nurodymų, jeigu:
•	Sergate genetiškai paveldima liga, pažeidžiančia mitochondrijas (energiją gaminančius ląstelių komponentus), pvz., MELAS sindromu (mitochondrijų encefalopatija, miopatija, pieno rūgšties acidozė ir į insultą panašūs epizodai) arba iš motinos paveldimu diabetu ir kurtumu (MIDD).
•	Pradėjus vartoti metforminą, Jums pasireiškia bet kuris iš šių simptomų: traukuliai, pablogėjo pažintiniai gebėjimai, sutriko kūno judesiai, atsirado simptomų, rodančių nervų pažeidimą (pvz., skausmas arba tirpimas), migrena ir kurtumas.

Prieš pradėdami vartoti Dapagliflozin/Metformin Polpharma ir jį vartodami, pasakykite gydytojui, vaistininkui arba slaugytojai:
· jeigu sergate 1 tipo diabetu (juo dažniausiai susergama jauname amžiuje, o sergant organizmas visai  negamina insulino) – šiai ligai gydyti Dapagliflozin/Metformin Polpharma vartoti negalima;
· jeigu pradėtų greitai mažėti Jūsų svoris, pasireikštų pykinimas ar vėmimas, pilvo skausmas, didelis troškulys, dažnas ir gilus kvėpavimas, sutriktų orientacija, atsirastų neįprastas mieguistumas ar silpnumas, saldus kvapas iš burnos, saldus ar metalo skonis burnoje, pakistų šlapimo ar prakaito kvapas, nedelsdami kreipkitės į gydytoją arba vykite į artimiausią ligoninę. Šie simptomai gali rodyti diabetinę ketoacidozę – retą, bet sunkią ir kartais pavojingą gyvybei būklę, kuri gali pasireikšti sergant cukriniu  diabetu, kai padidėja ketoninių kūnų kiekis kraujyje ir šlapime (tai nustatoma tiriant kraują). Diabetinės ketoacidozės rizika gali padidėti ilgai badaujant, piktnaudžiaujant alkoholiniais gėrimais, netekus daug skysčių, greitai sumažinus insulino dozę arba padidėjus jo poreikiui dėl didelės apimties operacijos arba sunkios ligos;
· jeigu Jūs sergate inkstų ligomis (tuomet Jūsų gydytojas tirs jų funkciją);
· jeigu gliukozės kiekis Jūsų kraujyje yra labai didelis (dėl jo gali pasireikšti dehidratacija – per didelio skysčio kiekio netekimas). Galimi dehidratacijos požymiai išvardyti 4 skyriuje. Jeigu jaučiate bent vieną iš ten išvardytų sutrikimų, apie tai pasakykite gydytojui, prieš pradėdami vartoti šio vaisto;
· jeigu Jūs vartojate kraujospūdį mažinančių (antihipertenzinių) vaistų arba Jūsų kraujospūdis yra ar buvo sumažėjęs (ši būklė vadinama hipotenzija). Daugiau informacijos apie tai pateikiama žemiau, skyriuje „Kiti vaistai ir Dapagliflozin/Metformin Polpharma“;
· jeigu Jums dažnai kartojasi šlapimo takų infekcijos. Šis vaistas gali sukelti šlapimo takų infekcijų, todėl gydytojas gali nuspręsti dažniau tirti Jūsų būklę. Jeigu pasireikštų sunki infekcija, Jūsų gydytojas  gali svarstyti būtinybę laikinai pakeisti gydymą).

Jeigu Jums reikia atlikti didelės apimties operaciją, turite nustoti vartoti Dapagliflozin/Metformin Polpharma procedūros metu ir kurį laiką po  procedūros. Gydytojas nuspręs, kada turite nustoti ir kada vėl pradėti vartoti Dapagliflozin/Metformin Polpharma.

Jums svarbu reguliariai tikrinti pėdas ir laikytis visų kitų sveikatos priežiūros specialistų patarimų dėl jų priežiūros.

Jeigu turite kurią nors iš aukščiau išvardytų problemų arba dėl to abejojate, pasitarkite su gydytoju, vaistininku arba slaugytoja, prieš pradėdami vartoti šio vaisto.

Nedelsdami kreipkitės į savo gydytoją, jeigu Jums tuo pat metu pasireikštų skausmas lyties organų srityje arba srityje tarp lyties organų ir išangės arba tos vietos taptų skausmingos, jos paraustų arba patintų, taip pat  pradėtumėte karščiuoti arba pasijustumėte blogai. Šie simptomai gali būti retos, bet rimtos ar net grėsmę gyvybei keliančios infekcijos, vadinamos tarpvietės nekrozuojančiu fascitu arba Fournier gangrena, kuri sunaikina poodinį audinį, požymis. Fournier gangreną būtina nedelsiant gydyti.

Inkstų funkcija
Jeigu esate senyvo amžiaus ir (arba) Jūsų inkstų funkcija yra susilpnėjusi, gydymo Dapagliflozin/Metformin Polpharma metu gydytojas  tikrins Jūsų inkstų funkciją mažiausiai kartą per metus arba dažniau.

Gliukozė šlapime
Dėl šio vaisto poveikio cukraus (gliukozės) šlapime mėginys bus teigiamas.

Vaikams ir paaugliams
Vaikams ir paaugliams iki 18 metų šio vaisto vartoti nerekomenduojama, kadangi jo poveikis šiems  pacientams netirtas.

Kiti vaistai ir Dapagliflozin/Metformin Polpharma
Jeigu Jums reikia į kraują suleisti kontrastinės medžiagos, kurios sudėtyje yra jodo, pvz., atliekant rentgeno arba kitą skenavimo tyrimą, prieš leidžiant arba leidimo metu turite nustoti vartoti Dapagliflozin/Metformin Polpharma. Gydytojas nuspręs, kada turite nustoti ir kada vėl pradėti vartoti Dapagliflozin/Metformin Polpharma.

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui. Jums  gali reikėti dažniau tirti gliukozės kiekį kraujyje ir inkstų funkciją arba gydytojui gali reikėti koreguoti Dapagliflozin/Metformin Polpharma dozavimą. Ypač svarbu paminėti:
· jeigu Jūs vartojate vaistus, kurie skatina šlapimo gamybą (diuretikų);
· jeigu Jūs vartojate kitų cukraus kiekį kraujyje mažinančių vaistų (pvz., insulino arba sulfonilkarbamidų grupės). Gydytojas gali patarti sumažinti šių vaistų dozes, kad per daug nesumažėtų  cukraus kiekis Jūsų kraujyje (t.y. kad išvengtumėte hipoglikemijos);
· jeigu Jūs vartojate ličio preparatų, nes Dapagliflozin/Metformin Polpharma gali sumažinti ličio kiekį Jūsų kraujyje;
· jeigu Jūs vartojate cimetidino (vaisto skrandžio sutrikimams gydyti);
· jeigu Jūs vartojate bronchus plečiančių vaistų (beta 2 agonistų), kurie skirti bronchų astmai gydyti;
· jeigu Jūs vartojate geriamųjų, injekcinių arba įkvepiamųjų kortikosteroidų, skirtų uždegimui gydyti  sergant, pvz., astma arba artritu (sąnarių uždegimu);
· jeigu Jūs vartojate vaistus, vartojamus skausmui ir uždegimui gydyti (NVNU ir COX-2 inhibitoriai, pvz., ibuprofenas ir celecoksibas);
· jeigu Jūs vartojate tam tikrus vaistus padidėjusiam kraujospūdžiui gydyti (AKF inhibitoriai ir  angiotenzino II receptorių blokatoriai).

Dapagliflozin/Metformin Polpharma ir alkoholis
Vartodami Dapagliflozin/Metformin Polpharma, venkite piktnaudžiauti alkoholiu, nes tai gali padidinti pieno rūgšties acidozės riziką (žr. skyrių „Įspėjimai ir atsargumo priemonės“).

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku. Pastojus reikia nutraukti šio vaisto vartojimą,  kadangi antrą ir trečią nėštumo trimestrus (paskutinius 6 mėn.) jis nerekomenduojamas. Kaip geriausia reguliuoti cukraus kiekį kraujyje nėštumo laikotarpiu, klauskite gydytojo.
Jeigu norite žindyti kūdikį arba žindote, prieš vartodama šį vaistą, pasitarkite su gydytoju. Žindymo   laikotarpiu šio vaisto vartoti negalima. Nedidelis metformino kiekis patenka į moters pieną. Ar į moters    pieną patenka dapagliflozino, nežinoma.

Vairavimas ir mechanizmų valdymas
Šis vaistas gebėjimo vairuoti ir valdyti mechanizmus neveikia arba veikia nereikšmingai. Jo vartojant kartu su kitais cukraus kiekį kraujyje mažinančiais vaistais (pvz., insulinu arba sulfonilkarbamidų grupės vaistais), cukraus kiekis kraujyje gali sumažėti per daug, t.y. pasireikšti hipoglikemija, kurios galimi simptomai yra silpnumas, galvos svaigimas, padidėjęs prakaitavimas, padidėjęs širdies susitraukimų dažnis, regos sutrikimai ir pablogėjęs dėmesys. Dėl hipoglikemijos gali sutrikti Jūsų gebėjimas vairuoti ir valdyti mechanizmus, todėl jeigu pajustumėte tokių simptomų, tai nevairuokite ir nedirbkite su įrankiais ar mechanizmais.


3.	Kaip vartoti Dapagliflozin/Metformin Polpharma 

Visada vartokite šio vaisto tiksliai kaip nurodė gydytojas. Jeigu abejojate, kreipkitės į gydytoją arba  vaistininką.

Kiek šio vaisto vartoti
Šio vaisto dozė priklauso nuo Jūsų būklės bei šiuo metu Jūsų vartojamų vaistų – metformino ir (arba) atskirų dapagliflozino ir metformino tablečių – dozių. Kokio šio vaisto stiprumo vartoti, Jums tiksliai  pasakys gydytojas.

Rekomenduojama dozė yra po vieną tabletę 2 kartus per parą.

Šio vaisto vartojimas
Tabletę nurykite nepažeistą, užgerdami puse stiklinės vandens.
Šias tabletes gerkite valgio metu, kad būtų mažesnė skrandžio sutrikimų tikimybė.
Tabletes gerkite 2 kartus per parą – vieną ryte (pusryčių metu) ir vieną – vakare (vakarienės metu).

Jūsų gydytojas gali nurodyti vartoti šio vaisto kartu su vienu ar keliais kitais, skirtais cukraus kiekiui kraujyje mažinti. Tai gali būti vienas ar keli geriamieji arba injekciniai vaistai, pvz., insulinas ar GLP-1 receptorių agonistas. Neužmirškite, kad ir kitą vaistą (vaistus) būtina vartoti kaip nurodė gydytojas, kad poveikis Jūsų sveikatai būtų geriausias.

Dieta ir fizinis krūvis 
Diabetui kontroliuoti yra būtini dieta ir fizinis krūvis, net ir vartojant šį vaistą. Dėl to svarbu toliau laikytis  gydytojo, vaistininko ar slaugytojos patarimų dėl dietos ir fizinio krūvio. Ypač pažymėtina, kad jei laikėtės   dietos diabetu sergančių pacientų svoriui mažinti, tai vartojant šio vaisto jos reikia laikytis ir toliau.

Ką daryti pavartojus per didelę Dapagliflozin/Metformin Polpharma dozę
Išgėrus per daug Dapagliflozin/Metformin Polpharma tablečių, gali pasireikšti pieno rūgšties acidozė. Pieno rūgšties acidozės simptomai  yra stiprus pykinimas ar vėmimas, vėmimas, pilvo skausmas, raumenų mėšlungis, didelis nuovargis ar pasunkėjęs kvėpavimas. Jeigu pasireikštų tokių simptomų, Jums gali prireikti skubaus gydymo ligoninėje, kadangi dėl pieno rūgšties acidozės gali ištikti koma (sąmonės netekimas). Nedelsdami nutraukite šio vaisto vartojimą ir tuoj pat kreipkitės į gydytoją arba artimiausią ligoninę (žr. 2 skyrių). Pasiimkite šio vaisto pakuotę.

Pamiršus pavartoti Dapagliflozin/Metformin Polpharma
Praleistą dozę išgerkite iš karto prisiminę. Jeigu jos neprisimintumėte, kol ateis laikas kitai dozei, tai praleiskite užmirštąją dozę ir toliau vartokite vaistą kaip įprasta. Negalima vartoti dvigubos šio vaisto dozės  norint kompensuoti praleistą dozę.

Nustojus vartoti Dapagliflozin/Metformin Polpharma
Nenutraukite šio vaisto vartojimo, prieš tai nepasitarę su gydytoju. Nevartojant šio vaisto, gali padidėti cukraus kiekis Jūsų kraujyje.

Jeigu kiltų kitų klausimų dėl šio vaisto vartojimo, klauskite gydytojo, vaistininko arba slaugytojos.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami nutraukite Dapagliflozin/Metformin Polpharma vartojimą ir kreipkitės į gydytoją, jeigu pastebėtumėte kurį nors iš šių  sunkių arba potencialiai sunkių šalutinių poveikių:

Pieno rūgšties acidozę, pasireiškiančią labai retai (rečiau kaip 1 iš 10 000 asmenų)
Dapagliflozin/Metformin Polpharma gali sukelti labai retą, tačiau labai sunkų šalutinį poveikį, vadinamą pieno rūgšties acidoze (žr. 2 skyrių „Įspėjimai ir atsargumo priemonės“). Tokiu atveju turite nustoti vartoti Dapagliflozin/Metformin Polpharma ir nedelsdami kreiptis į gydytoją arba artimiausią ligoninę, nes pieno rūgšties acidozės gali sukelti komą.

Nedelsdami kreipkitės į gydytoją arba artimiausią ligoninę, jeigu pasireikštų kuris nors iš šių šalutinių poveikių:
Diabetinė ketoacidozė (gali pasireikšti rečiau kaip 1 iš 1 000 asmenų).
Diabetinės ketoacidozės požymiai yra šie (taip pat žr. 2 skyriuje „Įspėjimai ir atsargumo priemonės“):
· padidėjęs ketoninių kūnų kiekis šlapime ar kraujyje; greitas kūno svorio mažėjimas; pykinimas ar vėmimas; pilvo skausmas; didelis troškulys; dažnas ir gilus kvėpavimas; sutrikusi orientacija; neįprastas mieguistumas ar nuovargis; saldus kvapas iš burnos, saldus ar metalo skonis joje arba pakitęs šlapimo ar prakaito kvapas. 
Tokių poveikių gali pasireikšti nepriklausomai nuo gliukozės kiekio kraujyje. Jų atsiradus gydytojas gali  nuspręsti laikinai arba visam laikui nutraukti Dapagliflozin/Metformin Polpharma vartojimą.

Tarpvietės nekrozuojantis fascitas (Fournier gangrena) – sunki lytinių organų arba srities tarp jų ir išeinamosios angos minkštųjų audinių infekcija (pasireiškia labai retai). 

Kiek įmanoma greičiau nutraukite Dapagliflozin/Metformin Polpharma vartojimą ir kreipkitės į gydytoją, jeigu pastebėtumėte kurį  nors iš šių sunkių arba potencialiai sunkių šalutinių poveikių:
Šlapimo takų infekciją (ji gali pasireikšti dažnai, t.y. rečiau kaip 1 iš 10 asmenų).  Sunkios šlapimo takų infekcijos požymiai yra šie:
· karščiavimas ir (arba) šaltkrėtis, deginimo pojūtis šlapinantis; nugaros ar šono skausmas.
Nedažnais atvejais šlapime gali atsirasti kraujo. Jei jo pastebėtumėte, nedelsdami pasakykite gydytojui.

Nedelsdami kreipkitės į gydytoją, jeigu pastebėtumėte kurį nors iš žemiau išvardytų šalutinių poveikių:
Sumažėjusį cukraus kiekį kraujyje (hipoglikemiją), kuris pasireiškia labai dažnai (gali pasireikšti ne rečiau kaip 1 iš 10 asmenų), kai vartojama šio vaisto kartu su sulfonilkarbamidais arba kitais vaistais, mažinančiais cukraus kiekį kraujyje, pvz., insulinu).
Sumažėjusio cukraus kiekio kraujyje požymiai yra šie:
· drebulys, prakaitavimas, didelis nerimas, dažni širdies susitraukimai; alkis, galvos skausmas, pakitęs matymas; pakitusi nuotaika ar sutrikusi orientacija.
Ką daryti sumažėjus cukraus kiekiui kraujyje arba pastebėjus kurį nors iš aukščiau išvardytų požymių, pasakys gydytojas. Jeigu pajustumėte sumažėjusio cukraus kiekio kraujyje simptomų, tai suvalgykite gliukozės tablečių, užkandį su daug cukraus arba išgerkite vaisių sulčių. Pamatuokite cukraus kiekį savo    kraujyje, jei tik galite, ir pailsėkite.

Kitas šalutinis poveikis
 Labai dažnas: pykinimas, vėmimas; viduriavimas, pilvo skausmas; apetito stoka.

Dažnas: lytinių organų (varpos ar makšties) infekcija (pienligė) (galimi jos požymiai yra dirginimas, niežulys, neįprastos išskyros ar kvapas); nugaros skausmas; nemalonūs pojūčiai šlapinantis, padidėjęs šlapimo kiekis ar padažnėjęs šlapinimasis; pakitęs cholesterolio ar kraujo riebalų kiekis (nustatomas tyrimais); padidėjęs raudonųjų kraujo kūnelių kiekis (nustatomas tyrimais); sumažėjęs inkstų kreatinino klirensas (nustatomas tyrimais) – pradedant gydyti; pakitęs skonis; galvos svaigimas; išbėrimas; sumažėjusi arba maža vitamino B12 koncentracija kraujyje (simptomai gali būti labai didelis nuovargis ( bendras silpnumas), skaudantis ir raudonas liežuvis (glositas), dilgčiojimas ar dygsėjimas (parestezija) arba blyški ar pageltusi oda). Gydytojas gali paskirti tam tikrus tyrimus, kad išsiaiškintų Jūsų simptomų priežastį, nes kai kuriuos iš jų gali sukelti ir cukrinis diabetas arba kitos nesusijusios sveikatos problemos.

Nedažnas (gali pasireikšti rečiau kaip 1 iš 100 asmenų): per didelio skysčio kiekio netekimas (jis vadinamas dehidratacija ir gali pasireikšti labai sausa ar lipnia   burna, mažu šlapimo kiekiu ar nesišlapinimu arba dažnais širdies susitraukimais); troškulys; vidurių užkietėjimas; naktiniai prabudimai šlapintis; sausa burna; sumažėjęs kūno svoris; padidėjęs kreatinino kiekis (nustatomas laboratoriniais tyrimais) – pradedant gydyti; padidėjęs šlapalo kiekis (nustatomas laboratoriniais tyrimais).

Labai retas: nenormalūs kepenų funkcijos rodikliai, kepenų uždegimas (hepatitas), odos paraudimas (eritema), niežėjimas arba niežtintis išbėrimas (dilgėlinė), inkstų uždegimas (kanalėlių ir intersticinio audinio nefritas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Dapagliflozin/Metformin Polpharma

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant lizdinės plokštelės ir dėžutės po „EXP“ nurodytam tinkamumo laikui pasibaigus, šio vaisto vartoti  negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Dapagliflozin/Metformin Polpharma sudėtis
Dapagliflozin/Metformin Polpharma 5 mg/850 mg plėvele dengtos tabletės
· Veikliosios medžiagos yra dapagliflozinas ir metformino hidrochloridas.
Kiekvienoje plėvele dengtoje tabletėje yra 5 mg dapagliflozino ir 850 mg metformino hidrochlorido.
· Pagalbinės medžiagos yra: 
· tabletės šerdis: mikrokristalinė celiuliozė (PH102), mikrokristalinė celiuliozė (PH101), manitolis (160C), kopovidonas K28, bevandenis koloidinis silicio dioksidas, magnio stearatas.
· plėvelė Opadry II Orange 85F38005: polivinilo alkoholis, titano dioksidas (E171), makrogolis 3350, talkas, geltonasis geležies oksidas (E172), raudonasis geležies oksidas (E172).

Dapagliflozin/Metformin Polpharma 5 mg/1000 mg plėvele dengtos tabletės
· Veikliosios medžiagos yra dapagliflozinas ir metformino hidrochloridas.
Kiekvienoje plėvele dengtoje tabletėje yra 5 mg dapagliflozino ir 1000 mg metformino hidrochlorido.
· Pagalbinės medžiagos yra: 
· tabletės šerdis: mikrokristalinė celiuliozė (PH102), mikrokristalinė celiuliozė (PH101), manitolis (160C), kopovidonas K28, bevandenis koloidinis silicio dioksidas, magnio stearatas.
· plėvelė Opadry II Yellow 85F32004: polivinilo alkoholis, titano dioksidas, makrogolis 3350, talkas, geltonasis geležies oksidas (E172).

Dapagliflozin/Metformin Polpharma išvaizda ir kiekis pakuotėje
Dapagliflozin/Metformin Polpharma 5 mg/850 mg plėvele dengtos tabletės
Ovalios, abipus išgaubtos, šviesiai oranžinės plėvele dengtos tabletės, kurių vienoje pusėje įspausta „850“. Matmenys: tablečių ilgis 20,2 mm ± 0,2 mm; tablečių plotis 10,0 mm ± 0,2 mm.

Dapagliflozin/Metformin Polpharma 5 mg/1000 mg plėvele dengtos tabletės
Ovalios, abipus išgaubtos, geltonos plėvele dengtos tabletės, kurių vienoje pusėje įspausta „1000“.
Matmenys: tablečių ilgis 21,5 mm ± 0,2 mm; tablečių plotis 10,6 mm ± 0,2 mm.

Dapagliflozin/Metformin Polpharma 5 mg/850 mg plėvele dengtos tabletės ir Dapagliflozin/Metformin Polpharma 5 mg/1000 mg plėvele dengtos tabletės tiekiamos   PVC/PCTFE/aliuminio lizdinėse plokštelėse.
Pakuočių dydžiai: 10, 14, 28, 30, 56, 60, 90, 120, 180, 196 plėvele dengtos tabletės.

 Gali būti tiekiamos ne visų dydžių pakuotės.

Registruotojas ir gamintojas
Zakłady Farmaceutyczne POLPHARMA S.A.
ul. Pelplińska 19
83-200 Starogard Gdański
Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą:
POLPHARMA S.A. atstovybė Lietuvoje
E. Ožeškienės g. 18A
LT-44254 Kaunas
Tel. +370 37 325131

Šis vaistas Europos ekonominės erdvės valstybėse narėse registruotas tokiais pavadinimais:
[bookmark: _Hlk173140514]Bulgarija: 	Дапаглифлозин/Метформин Полфарма 5 mg/850 mg филмирани таблетки
Дапаглифлозин/Метформин Полфарма 5 mg/1000 mg филмирани таблетки
Čekija:	Dapagliflozin/Metformin Polpharma
Vengrija:	Dapagliflozin/Metformin Polpharma 5 mg/850 mg filmtabletta
Dapagliflozin/Metformin Polpharma 5 mg/1000 mg filmtabletta
Latvija:	Dapagliflozin/Metformin Polpharma 5 mg/850 mg apvalkotās tabletes
Dapagliflozin/Metformin Polpharma 5 mg/1000 mg apvalkotās tabletes
Lietuva:	Dapagliflozin/Metformin Polpharma 5 mg/850 mg plėvele dengtos tabletės
Dapagliflozin/Metformin Polpharma 5 mg/1000 mg plėvele dengtos tabletės

Šis pakuotės lapelis paskutinį kartą peržiūrėtas 2026-03-26.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

